PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FH/3/1/039	Bratislava 28. septembra 2011	

Protimonopolný úrad Slovenskej republiky, odbor koncentrácií v správnom konaní č. 0022/OK/2011 začatom dňa 04.08.2011 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Kuehne + Nagel Investments B.V., Lloydstraat 35, 3024 EA Rotterdam, Holandsko prostredníctvom splnomocneného právneho zástupcu advokáta JUDr. Ľuboša Frolkoviča, Laurinská 3, 811 01 Bratislava vo veci koncentrácie podnikateľov Kuehne + Nagel Investments B.V., Lloydstraat 35, 3024 EA Rotterdam, Holandsko a J. van de Put B.V., P.O.Box 75556, 1118 ZP Schiphol, Holandsko a J. van de Put Fresh Cargo Handling B.V., P.O.Box 75556, 1118 ZP Schiphol, Holandsko
 
r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcou v získaní výlučnej priamej kontroly podnikateľa Kuehne + Nagel Investments B.V., Lloydstraat 35, 3024 EA Rotterdam, Holandsko nad podnikom podnikateľov J. van de Put B.V., P.O.Box 75556, 1118 ZP Schiphol, Holandsko a J. van de Put Fresh Cargo Handling B.V., P.O.Box 75556, 1118 ZP Schiphol, Holandsko na základe Zmluvy o kúpe akcií uzatvorenej dňa 20.07.2011 medzi zmluvnými stranami Damo Beheer B.V. ako predávajúcim, Kuehne + Nagel Investments B.V., Lloydstraat 35, 3024 EA Rotterdam, Holandsko ako kupujúcim a Van de Put Vastgoed B.V. ako spoludlžníkom. 

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 04.08. 2011 listom zaevidovaným pod číslom 3027/2011 podnikateľom Kuehne + Nagel Investments B.V., Lloydstraat 35, 3024 EA Rotterdam, Holandsko (ďalej len „K+N“), prostredníctvom splnomocneného právneho zástupcu advokáta JUDr. Ľuboša Frolkoviča, Laurinská 3, 811 01 Bratislava, doručené oznámenie koncentrácie (ďalej len „Oznámenie koncentrácie“) podľa § 10 ods.  9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). 

2.	Na základe vyššie uvedeného sa dňa 04.08.2011 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (správny poriadok) správne konanie vedené úradom pod č. 0022/OK/2011 vo veci koncentrácie, ktorá podľa Oznámenia koncentrácie spočíva v získaní výlučnej kontroly spoločnosťou K+N nad spoločnosťou J. van de Put B.V., P.O.Box 75556, 1118 ZP Schiphol, Holandsko a   J. van de Put Fresh Cargo Handling B.V., P.O.Box 75556, 1118 ZP Schiphol, Holandsko (ďalej len „cieľové spoločnosti“) na základe Zmluvy o kúpe akcií zo dňa 20.07.2011 uzatvorenej medzi zmluvnými stranami Damo Beheer B.V. ako predávajúcim, K+N ako kupujúcim a Van de Put Vastgoed B.V. ako spoludlžníkom (ďalej len „Zmluva“), o čom úrad informoval spoločnosť K+N prostredníctvom právneho zástupcu listom zaevidovaným pod číslom 3143/2011 dňa 11.08.2011.

3.	Vzhľadom na to, že Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listom č. 3347/2011 zo dňa 26.08.2011 vyzval oznamovateľa koncentrácie na doplnenie predmetného oznámenia koncentrácie.

4.	Oznamovateľ koncentrácie doplnil chýbajúce informácie a podklady podľa § 10 ods. 12 zákona a Vyhlášky listom zaevidovaným úradom pod číslom 3506/2011 zo dňa 09.09.2011.

5.	Doručením listu č. 3506/2011 sa oznámenie predmetnej koncentrácie stalo podľa § 10 ods. 12 zákona v spojení s Vyhláškou úplným a dňa 12.09.2011 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom č. 3605/2011 zo dňa 20.09.2011.

6.	Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 3 319 eur bol uhradený dňa 15.08.2011.

7.	Z podkladov a informácií, ktoré boli úradu predložené v predmetnom správnom konaní účastníkom správneho konania, ako aj z informácií získaných úradom vyplynuli nasledujúce skutočnosti:

I. Podnikatelia

8.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

K+N

9.	K+N je 100 % dcérskou spoločnosťou spoločnosti Kuehne + Nagel International A.G., so sídlom Schindellegi, Švajčiarsko, ktorá je holdingovou spoločnosťou skupiny K+N. 

10.	Skupina K+N pôsobí v odvetví logistických služieb, a to najmä v oblasti námornej dopravy, leteckej dopravy, zmluvnej logistiky a suchozemských logistických služieb, s jednoznačným zameraním na poskytovanie špičkových logistických riešení založených na IT, vrátane poskytovania súvisiacich služieb ako skladovanie, distribúcia a doprava všetkých druhov tovarov.  

11.	Skupina K+N pôsobí pri výkone svojej podnikateľskej činnosti po celom svete. Na Slovensku pôsobí prostredníctvom 100 % dcérskej spoločnosti Kuehne + Nagel, s.r.o., Pestovateľská 9, 821 04 Bratislava, IČO 31 339 603 (ďalej len K+N, s.r.o.).

12.	Z vyššie uvedených skutočností vyplýva, že K+N je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Cieľové spoločnosti

13.	Jediným akcionárom cieľových spoločností je spoločnosť Damo Beheer B.V., so sídlo Schiphol, Holandsko, ktorá je registrovaná pod č. 34109148 a ktorú nepriamo vlastnia pani Moniek van de Put a pán Danny Loos.

14.	Cieľové spoločnosti sú rodinnými podnikmi, ktoré sa špecializujú na leteckú nákladnú dopravu a s ňou súvisiace služby (ako napr. skladovanie a distribúcia) netrvanlivých tovarov (napr. kvety, rezané rastliny, ovocie a zelenina). V súčasnosti zamestnávajú vyše 300 zamestnancov. 

15.	Cieľové spoločnosti nemajú v Slovenskej republike žiadne dcérske spoločnosti ani pridružené spoločnosti. 
16.	Z vyššie uvedených skutočností vyplýva, že  cieľové spoločnosti sú právnickými osobami, ktorých činnosti a konania súvisia s hospodárskou súťažou, a teda sú podnikateľmi v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

II. Forma koncentrácie

17.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

18.	Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

19.	Úrad po preskúmaní Oznámenia koncentrácie zistil, že 20.07.2011 bola uzavretá Zmluva, na základe ktorej nadobudne podnikateľ K+N 100 % podiel na základnom imaní cieľových spoločností.

20.	Vychádzajúc z Oznámenia koncentrácie spolu s jeho doplnením, úrad po preskúmaní podkladovej dokumentácie zistil, že uskutočnením posudzovanej koncentrácie získa podnikateľ K+N priamu výlučnú kontrolu nad podnikmi cieľových spoločností a teda uzavretím Zmluvy v danom prípade došlo k vzniku koncentrácie podľa § 9 ods. 1 písm. b) zákona.

III. Účastníci správneho konania a koncentrácie

21.	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

22.	Na základe vyššie uvedeného úrad zistil, že účastníkom správneho konania je podnikateľ K+N, ktorý na základe Zmluvy získa priamu výlučnú kontrolu nad podnikmi podnikateľa cieľových spoločností. 

23.	Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

24.	V prípade predmetnej koncentrácie je teda účastníkom koncentrácie podnikateľ K+N na strane nadobúdateľa kontroly a cieľové spoločnosti na strane nadobúdaných subjektov.

IV. Koncentrácia podliehajúca kontrole úradu

25.	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

26.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

27.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

28.	Vychádzajúc z podkladov predložených v oznámení koncentrácie úrad zistil, že podnikateľ K+N dosiahol za uzavreté účtovné obdobie predchádzajúce vzniku koncentrácie celkový obrat na území Slovenskej republiky vyšší ako 19 000 000 eur a cieľové spoločnosti dosiahli za uzavreté účtovné obdobie predchádzajúce vzniku koncentrácie celosvetový celkový obrat vyšší ako 46 000 000 eur.

29.	Z vyššie uvedeného vyplýva, že účastníci koncentrácie presiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.
V. Relevantné trhy 

30.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Tovarové relevantné trhy

31.	Pri vymedzení relevantných trhov z tovarového hľadiska úrad vychádza z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. 

32.	Z predložených informácií a podkladov úrad zistil, že podnikateľ K+N prostredníctvom dcérskej spoločnosti K+N, s.r.o. na území SR poskytuje služby v odvetví suchozemskej, námornej, leteckej a kombinovanej nákladnej dopravy. 

33.	Cieľové spoločnosti dosiahli obrat na území SR len v odvetví leteckej nákladnej dopravy.

34.	Aktivity účastníkov koncentrácie na území SR sa teda prekrývajú len v oblasti leteckej nákladnej dopravy.

35.	Úrad pri definovaní relevantných trhov vychádzal z podkladov a informácií predložených v priebehu správneho konania účastníkom konania, z informácií získaných z predchádzajúcej činnosti úradu ako aj z rozhodovacej praxe Európskej komisie.

Poskytovanie komplexných logistických služieb

36.	Účastník konania v oznámení koncentrácie s odvolaním sa na rozhodovaciu prax úradu zadefinoval tovarový relevantný trh ako trh poskytovania komplexných logistických služieb, zahrnujúci nákladnú dopravu, colnú deklaráciu a skladovanie. 

37.	Účastníci koncentrácie v Oznámení koncentrácie uvádzajú, že by bolo možné v súlade s minulou rozhodovacou praxou Európskej Komisie definovať relevantný trh tiež ako trh s logistickými (zasielateľskými) službami.

38.	Trh s logistickými (zasielateľskými) službami možno ďalej deliť na trh leteckej, suchozemskej a námornej nákladnej dopravy.

39.	Vzhľadom na aktivity účastníkov koncentrácie na území SR, ktoré sa prekrývajú len v oblasti leteckej nákladnej dopravy, relevantný trh by mohol byť definovaný aj užšie.

40.	Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže ani na trhu komplexných logistických služieb ani na trhu leteckej nákladnej dopravy v Slovenskej republike, úrad ponechal pre účely tohto rozhodnutia presnú definíciu predmetného tovarového relevantného trhu otvorenú. V ďalšej časti rozhodnutia sa úrad zaoberal skúmaním dopadov posudzovanej koncentrácie tak na trh komplexných logistických služieb, ako aj na trh leteckej nákladnej dopravy. 

Priestorové relevantné trhy

41.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Poskytovanie komplexných logistických služieb 

42.	Pokiaľ sa jedná o priestorové vymedzenie vo vzťahu k tovarovému trhu komplexných logistických služieb, podľa účastníka konania práve u zákazníkov požadujúcich komplexné logistické služby (typicky nadnárodné spoločnosti alebo spoločnosti dodávajúce tovary a služby po celej Európe) je tendencia porovnávať ponuky aj konkurenčných zahraničných európskych spoločností (napr. z miesta dodania tovaru, ktoré sa nachádza v inej európskej krajine). S ohľadom na zjednocujúci sa európsky trh sa táto tendencia na trhu komplexných logistických služieb už prejavuje, a preto účastník konania zastáva názor, že tento by mal byť vymedzený územím Európy, na ktorom sú súťažné podmienky dostatočne homogénne.

43.	Úrad vzhľadom na to, že Európska Komisia zatiaľ ponechala definíciu priestorového relevantného trhu otvorenú a vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže ani na priestorovo užšie vymedzenom trhu komplexných logistických služieb a ani na priestorovo užšie vymedzenom trhu leteckej nákladnej dopravy, t. j. na území Slovenskej republiky, otázku presnej definície priestorového relevantného trhu ponechal pre účely tohto rozhodnutia otvorenú.

VI. Dopad koncentrácie na hospodársku súťaž

44.	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

45.	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. V nadväznosti na vyššie uvedené úrad v ďalšej časti skúmal, či uskutočnením posudzovanej koncentrácie nedôjde k takým zmenám, ktoré by vytvárali dominantné postavenie podnikateľa K+N, ktorého dôsledkom môžu byť významné prekážky efektívnej súťaže na vymedzených trhoch na území Slovenskej republiky.

46.	Úrad pritom vychádzal zo znenia § 8 ods. 1 zákona, na základe ktorého dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

47.	Pri posudzovaní dopadov predmetnej koncentrácie na hospodársku súťaž na vymedzených trhoch úrad skúmal štruktúru jednotlivých trhov, intenzitu hospodárskej súťaže na príslušnom trhu, bariéry vstupu na predmetný trh a postavenie jednotlivých súťažiacich na konkrétnom trhu.

48.	Podľa Oznámenia koncentrácie nakoľko Slovenská republika nie je pre účastníka konania primárnym cieľovým trhom, jeho informácie o veľkosti trhu sú obmedzené a preto pri odbornom odhade trhových podielov účastníkov koncentrácie na daných trhoch vychádzal z údajov, ktoré sú uvedené v štúdii „Top 100 in European Transport and Logistics Services – 2009/2010“, prepočítaných pre územie Slovenskej republiky.

49.	Vychádzajúc z uvedeného úrad dospel k nasledujúcim záverom. 

Poskytovanie komplexných logistických služieb 

50.	Ako je vyššie uvedené, celkovú veľkosť trhu poskytovania komplexných logistických služieb na území SR vyčíslili účastníci koncentrácie v Oznámení koncentrácie na základe prepočítaných údajov. Konkrétny výpočet veľkosti predmetného trhu predstavuje 1 638 mil. eur.

51.	Na základe údajov z Oznámenia koncentrácie o objeme predaja  na trhu poskytovania komplexných logistických služieb na území Slovenskej republiky účastníkmi koncentrácie úrad zistil, že K+N dosiahol na území Slovenskej republiky trhový podiel [0-5] % a cieľové spoločnosti dosiahli na predmetnom trhu trhový podiel [0-5] %. 

52.	Z Oznámenia koncentrácie vyplýva, že na trhu poskytovania komplexných logistických služieb na území Slovenskej republiky najvýznamnejšími konkurentmi účastníkov koncentrácie sú spoločnosti GEFCO SLOVAKIA s.r.o., Bratislava (s trhovým podielom 6 %) a DHL Logistics (Slovakia), spol. s r.o., Senec (s trhovým podielom 4 %).

53.	Celkovú veľkosť trhu leteckej nákladnej dopravy na území SR vyčíslil účastník konania v Oznámení koncentrácie na základe odborného odhadu na 130 mil. eur.

54.	Na základe údajov z Oznámenia koncentrácie o objeme predaja  na trhu leteckej nákladnej dopravy na území Slovenskej republiky účastníkmi koncentrácie úrad zistil, že spoločnosť K+N dosiahla na území Slovenskej republiky trhový podiel [5-10] % a cieľové spoločnosti dosiahli na predmetnom trhu trhový podiel [0-5] %.

55.	Podľa účastníkov koncentrácie trh nákladnej dopravy v Európe aj v SR je charakterizovaný intenzívnou konkurenciou zo strany globálnych i lokálnych dopravcov. Z Oznámenia koncentrácie vyplýva, že na trhu leteckej nákladnej dopravy na území Slovenskej republiky najvýznamnejšími konkurentmi účastníkov koncentrácie sú spoločnosti DHL Logistics (Slovakia), spol. s r.o., Senec (s trhovým podielom 33 %) a cargo-partner SR, s.r.o., Bratislava (s trhovým podielom 24 %).

56.	Z Oznámenia koncentrácie vyplýva, že pre vstup nových súťažiteľov na predmetné trhy neexistujú žiadne významné bariéry a existujú ďalší potenciálni konkurenti v Európe alebo v susedných krajinách, ktorí sú schopní bez väčších problémov vstúpiť na trh Slovenskej republiky,

57.	Ako je to vyššie uvedené, podnikateľ K+N dosiahol v roku 2010 na trhu poskytovania komplexných logistických služieb resp. na trhu leteckej nákladnej dopravy v Slovenskej republike trhový podiel [0-5] resp. [5-10] %. Podnikateľ K+N dosiahne po uskutočnení posudzovanej koncentrácie na trhu poskytovania komplexných logistických služieb resp. na trhu leteckej nákladnej dopravy trhový podiel [0-5] resp. [5-10] %, vzhľadom na zanedbateľnú výšku trhového podielu nadobudnutých spoločností. 

58.	Na základe postavenia účastníkov koncentrácie a ich konkurentov na trhu poskytovania komplexných logistických služieb resp. na trhu leteckej nákladnej dopravy na území Slovenskej republiky úrad zistil, že posudzovaná koncentrácia takmer nezasiahne do existujúcej trhovej  štruktúry na predmetných trhoch a že postavenie podnikateľa K+N sa na trhu poskytovania komplexných logistických služieb resp. na trhu leteckej nákladnej dopravy po uskutočnení predmetnej koncentrácie zmení minimálne, a teda predmetnou koncentráciou nedôjde k vytvoreniu alebo posilneniu dominantného postavenia podnikateľa K+N, ktorého dôsledkom sú významné prekážky efektívnej hospodárskej súťaže na posudzovaných trhoch.

59.	Ako účastník konania v Oznámení koncentrácie uvádza, koncentrácia umožní skupine K+N skvalitňovať svoje služby v súvislosti s netrvanlivými tovarmi a ďalej rozširovať svoju globálnu koncepciu „dodávania čerstvého tovaru až k dverám“. Okrem toho sa koncentráciou zlepšia služby nákladnej dopravy skupiny K+N v odvetví leteckej dopravy, a to najmä medzi Afrikou a Južnou Amerikou na jednej strane a Európou na druhej strane.

60.	Z vyššie uvedených skutočností vyplýva, že predmetnou koncentráciou  nedochádza na území Slovenskej republiky k podstatným zmenám podmienok hospodárskej súťaže, teda predmetná koncentrácia nebude mať žiadny negatívny vplyv na hospodársku súťaž v Slovenskej republike.

VII. Záver

61.	Vychádzajúc z uvedeného, najmä zo skutočnosti, že účastníci koncentrácie boli pred predmetnou koncentráciou a budú aj po jej uskutočnení vystavení podstatnej súťaži a vzhľadom na svoju ekonomickú silu sa nebudú môcť správať nezávisle, úrad po preskúmaní a komplexnom vyhodnotení všetkých získaných podkladov a informácií dospel k záveru, že predmetná koncentrácia nevytvára alebo neposilňuje dominantné postavenie účastníka predmetnej koncentrácie, ktorého dôsledkom sú významné prekážky efektívnej hospodárskej súťaže na vymedzených trhoch.

62.	Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

63.	Podľa § 33 zákona úrad listom č. 3689/2011 zo dňa 26.09.2011 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

64.	Podnikateľ K+N sa prostredníctvom právneho zástupcu vyjadril listom zaevidovaným pod č. 3707/2011 dňa 27.09.2011, že súhlasí so zisteniami úradu, ako aj s uvedenými informáciami a nemá námietky voči ich zverejneniu.

65.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

    Mgr. Daniela Lukáčová			riaditeľka odboru koncentrácií

Rozhodnutie sa doručuje:

JUDr. Ľuboš Frolkovič, advokát
Laurinská 3
811 01 Bratislava